Keskkonnaamet
info@keskkonnaamet.ee	Teie: 15.12.2023 nr DM-123697-27

Meie: 29.12.2023 nr 4-4/23/6408-3	

Ettepanekud Lasnamäe jäätmejaam OÜ keskkonnaloa nr KL-519653 eelnõu ja selle andmise korralduse eelnõu ning keskkonnamõju hindamise eelhinnangu kohta

Täname, et olete kaasanud Riigi Kaitseinvesteeringute Keskuse (edaspidi RKIK) Lasnamäe jäätmejaam OÜ keskkonnaloa nr KL-519653 andmise menetlusse ning küsinud arvamust keskkonnaloa ja selle andmise korralduse eelnõude ning keskkonnamõju hindamise eelhinnangu kohta.
 
Tähtajatu keskkonnaluba KL-519653 kavatsetakse anda Lasnamäe jäätmejaam OÜ-le tegutsemiseks Tallinnas Suur–Sõjamäe põik 8a kinnisasjal, mis on riigikaitselise ehitise Suur-Sõjamäe linnaku (Suur-Sõjamäe tn 23a, katastriüksus 78403:314:1200) naaberkinnisasi. Ühtlasi asub Suur-Sõjamäe põik 8a kinnisasi riigikaitselise ehitise piiranguvööndis,  mille ulatus on määratud ehitusseadustiku § 120 lõigete 2 ja 4 alusel kaitseministri 26.06.2015. a määruse nr 16 „Riigikaitselise ehitise töövõime kriteeriumid, piirangute ruumiline ulatus ja andmed riigikaitselise ehitise töövõimet mõjutavate ehitiste kohta” lisas 1. Piiranguvöönd ohu vältimiseks on 25 meetrit ja riigikaitselise ehitise töövõime tagamiseks 300 meetrit kinnisasja piirist.
 
Riigikaitselisele ehitisele ohu vältimiseks ning julgeoleku ja töövõime tagamiseks esitame järgmised ettepanekud ja selgitused keskkonnaloa, selle andmise korralduse eelnõude ja keskkonnamõju hindamise eelhinnangu kohta.

1.	Korralduse eelnõus on märgitud, et ettevõte on esitanud Keskkonnaametile  päästekeskuse kooskõlastatud põlevmaterjali ladustamise plaani. Eelnõudele lisatud põlevmaterjali ladustamise  plaanil on Suur-Sõjamäe põik 8a kinnisasja lõunapiirile (vahetult Suur-Sõjamäe tn 23a piirdeaia kõrvale) märgitud tulemüür kõrgusega 3,8 m. 
RKIK-le teadaolevalt selles asukohas tulemüüri praegu ei ole. Märgitud asukohas on Kaitseväe linnaku 2,1 m kõrgune piirdeaed, mida ei saa käsitleda tulemüürina. Juhul, kui plaanil märgitud 3,8 m kõrgune tulemüür alles kavatsetakse püstitada, palume arvestada, et mistahes ehitise püstitamine riigikaitselise ehitise piiranguvööndis tuleb kooskõlastada Kaitseministeeriumiga (alus: ehitusseadustik § 120 lg 1 p 2).
 
2.	RKIK hinnangul on riigikaitselise ehitise naaberkinnisasjal põlevjäätmete käitlemise üks olulisemaid mõjutegureid piisav tuleohutus. Samas ei ole keskkonnamõju hindamise eelhinnangus tuleohutuse küsimusi käsitletud.  Seetõttu palume keskkonnamõju hindamise eelhinnangut täiendada ja käsitleda kavandatava jäätmekäitluskoha tuleohutust, tuleohutusmeetmeid, sh suurpõlengute riski ja mõjuala ning meetmeid põlenguohu ennetamiseks ja vältimiseks.
Ühtlasi palume keskkonnaloas välja tuua põlengute tekke ennetamise ja likvideerimise meetmed. 

3.	Arvestades senist jäätmete käitlemise praktikat Suur-Sõjamäe põik 8a kinnisasjal, palume tagada, et ladustamise plaanil märgitud platsil 1 ei oleks ladustatava hakkematerjali aun kõrgem kui Suur-Sõjamäe tn 23a piirdeaed. Senine kogemus on, et kõrgema auna kuhjamisel võib osa hakkematerjalist variseda üle piirdeaia Suur-Sõjamäe 23a territooriumile. Samuti palume tagada, et hakkematerjali ega muid jäätmeid ei ladustataks vastu Suur-Sõjamäe tn 23a piirdeaeda.

4.	Ladustamise plaanil on platsi 7 kohta märgitud selgitus, et plastjäätmete käitlusala on katusealune.  Plaanil katusealune kui ehitis ei kajastu. Ühtlasi on keskkonnaloa eelnõus tabelis J6 märgitud, et  ladustamiseks kasutatavad alad peavad olema suletud või kaetud, et oleks välistatud jäätmete keskkonda sattumine ja sademevee kokkupuude jäätmetega. Peame oluliseks, et lisaks ladustamisele toimuks ka plast- ja paberjäätmete sorteerimine siseruumis või vähemalt katusealuse all, et vältida kergete jäätmete lendumist. Senine kogemus on, et varem on samalt kinnisasjalt kerged paber- ja plastjäätmed sattunud tuulega Suur-Sõjamäe 23a territooriumile.
 
5.	RKIK hinnangul ei ole keskkonnamõju hindamise eelhinnangus piisavalt teavet kavandatava biolagunevate jäätmete käitlemise mõju kohta. Palume keskkonnamõju hindamise eelhinnangu punktis 1.6 käsitleda biolagunevate jäätmete käitlemise mõju veele ja pinnasele, samuti biolagunevatest jäätmetest tekkida võivat lõhnahäiringut ja mõjuala.

Lugupidamisega

(allkirjastatud digitaalselt)

Kadi-Kai Kollo
taristuosakonna juhataja 
üldosakonna juhataja ülesannetes

Ene Mägi 
+372 5332 6339 ene.magi@rkik.ee